CELEX: 32015R1725
Language: da
Date: 2015-09-28 00:00:00
Title: Kommissionens forordning (EU) 2015/1725 af 28. september 2015 om ændring af bilaget til forordning (EU) nr. 231/2012 om specifikationer for fødevaretilsætningsstoffer opført i bilag II og III til Europa-Parlamentets og Rådets forordning (EF) nr. 1333/2008 for så vidt angår specifikationerne for ethyllauroylarginat (E 243) (EØS-relevant tekst)

29.9.2015   
            
            
               DA
            
            
               Den Europæiske Unions Tidende
            
            
               L 252/12
            
         KOMMISSIONENS FORORDNING (EU) 2015/1725
   af 28. september 2015
   om ændring af bilaget til forordning (EU) nr. 231/2012 om specifikationer for fødevaretilsætningsstoffer opført i bilag II og III til Europa-Parlamentets og Rådets forordning (EF) nr. 1333/2008 for så vidt angår specifikationerne for ethyllauroylarginat (E 243)
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 1333/2008 af 16. december 2008 om fødevaretilsætningsstoffer (1), særlig artikel 14,
   under henvisning til Europa-Parlamentets og Rådets forordning (EF) nr. 1331/2008 af 16. december 2008 om en fælles godkendelsesprocedure for fødevaretilsætningsstoffer, fødevareenzymer og fødevarearomaer (2), særlig artikel 7, stk. 5, og
   ud fra følgende betragtninger:
   
               (1)
            
            
               I Kommissionens forordning (EU) nr. 231/2012 (3) er der fastsat specifikationer for fødevaretilsætningsstoffer, der er opført i bilag II og III til forordning (EF) nr. 1333/2008.
            
         
               (2)
            
            
               Disse specifikationer kan opdateres i overensstemmelse med den fælles procedure, jf. artikel 3, stk. 1, i forordning (EF) nr. 1331/2008, enten på Kommissionens initiativ eller som følge af en ansøgning.
            
         
               (3)
            
            
               Der blev den 17. november 2014 indgivet en ansøgning om ændring af specifikationerne vedrørende fødevaretilsætningsstoffet ethyllauroylarginat (E 243) Ansøgningen blev forelagt medlemsstaterne i overensstemmelse med artikel 4 i forordning (EF) nr. 1331/2008.
            
         
               (4)
            
            
               I den nuværende specifikation er ethyllauroylarginat defineret som syntetiseret ved at esterificere arginin med ethanol, hvorefter esteren lades reagere med lauroylchlorid. Det resulterende ethyllauroylarginat udvindes som hydrochloridsaltet, som filtreres og tørres
            
         
               (5)
            
            
               Ansøgeren påviste, at den nuværende definition er for bred og bør afspejle detaljer om temperatur og pH-værdi, der var medtaget i den oprindelige ansøgning, og som er vigtige med henblik på at opnå samme profil som den, der blev evalueret af Den Europæiske Fødevaresikkerhedsautoritet i dens udtalelse om sikkerheden ved at anvende ethyllauroylarginat som konserveringsmiddel til fødevarer (4).
            
         
               (6)
            
            
               Forordning (EU) nr. 231/2012 bør derfor ændres i overensstemmelse hermed.
            
         
               (7)
            
            
               Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —
            
         VEDTAGET DENNE FORORDNING:
   Artikel 1
   Bilaget til forordning (EU) nr. 231/2012 ændres som angivet i bilaget til nærværende forordning.
   Artikel 2
   Denne forordning træder i kraft på tyvendedagen efter offentliggørelsen i Den Europæiske Unions Tidende.
   
      Udfærdiget i Bruxelles, den 28. september 2015.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 354 af 31.12.2008, s. 16.
   
      (2)  EUT L 354 af 31.12.2008, s. 1.
   
      (3)  Kommissionens forordning (EU) nr. 231/2012 af 9. marts 2012 om specifikationer for fødevaretilsætningsstoffer opført i bilag II og III til Europa-Parlamentets og Rådets forordning (EF) nr. 1333/2008 (EUT L 83 af 22.3.2012, s. 1).
   
      (4)  EFSA Journal (2007) 511, 1-27.
   
      BILAG
      I oplysningerne i bilaget til forordning (EU) nr. 231/2012 vedrørende ethyllauroylarginat (E 243) affattes definitionen således:
      
         
                     »Definition
                     
                  
                  
                     Ethyllauroylarginat syntetiseres ved at esterificere arginin med ethanol, hvorefter esteren lades reagere med lauroylchlorid i vandigt medium ved en kontrolleret temperatur på mellem 10 og 15 °C og med en pH-værdi på mellem 6,7 og 6,9. Det resulterende ethyllauroylarginat udvindes som hydrochloridsaltet, som filtreres og tørres.«